Een tweeling, twee dekadesDawn Gilliam en Jason Tello (Foto: Grace Hollars/Indystar) Dié pasgebore babas is dalk ŉ tweeling, maar hulle gaan nooit dieselfde verjaarsdag vier nie. Hulle is in verskillende jare en verskillende dekades gebore. Joslyn en Jaxon Tello is vroeggebore – hulle ouers, Dawn Gilliam en Jason Tello, het hulle eers op 19 Februarie verwag. Gilliam is op Oujaarsaand na die Ascension St Vincent Carmel Hospital in Indianapolis in die VSA. Sy was besorg oor ŉ gebrek aan beweging van haar babas, het WBNS berig. Joslyn is die aand van 31 Desember 2019 om 23:37 gebore (1,86 kg). Haar boetie, Jaxon, is 30 minute later om 00:07 gebore (2,1 kg) – toe dit reeds 2020 was. Hulle is dus op twee verskillende dae in twee verskillende jare in twee verskillende dekades gebore. Die twee babatjies is nog op voedingsbuise en sal na verwagting nie gou uit die hospitaal ontslaan word nie.